
I. Vispārīgie jautājumi

1. Pedagoģiskā padome (turpmāk tekstā - PP) ir Tukuma Vakara un neklātienes vidusskolas (turpmāk tekstā - Skola) konsultatīva institūcija par mācību un audzināšanas jautājumiem, aktuālu, problemātisku mācību un audzināšanas jautājumu risinājumu, darba pieredzes apkopošanu un popularizēšanu.

2. PP ir Skolas vadības profesionālais padomdevējs lēmumu pieņemšanā par mācību, audzināšanas un attīstības jautājumiem.

3. PP darbojas atbilstoši spēkā esošiem tiesību aktiem .

4. PP sastāvā ir visi Skolā strādājošie pedagogi un skolas medicīnas māsa.

5. PP darbu vada Skolas direktors.

6. PP darba pamatforma ir pedagoģiskās padomes sēdes.

7. PP sēdes sasauc ne retāk kā reizi semestrī, tās vada Skolas direktors.

8. PP sēžu norisi protokolē. Protokolistu no sava vidus ievēl PP locekļi. PP sēdes protokolu paraksta Skolas direktors un protokolists.

9. PP sēdēs var piedalīties Tukuma novada Domes, Tukuma novada Izglītības pārvaldes, Izglītības un zinātnes ministrijas, Izglītības kvalitātes valsts dienesta, Skolas padomes, izglītojamo pašpārvaldes pārstāvji, kā arī citas personas, saskaņojot ar Skolas direktoru.  

II. Pedagoģiskās padomes darbības mērķi

10. Valsts pamatizglītības un vispārējās vidējās izglītības standartos un mācību priekšmetu standartos noteikto prasību īstenošanas kvalitātes nodrošināšana.

11. Inovatīvo pedagoģijas zinātnes atziņu izzināšana, īstenošana un popularizēšana, pilnveidojot Skolas pedagogu pedagoģisko meistarību.

III. Pedagoģiskās padomes darbības uzdevumi

12. Analizēt pedagoģiskā kolektīva darbības rezultātus izglītības procesa pilnveidē un kvalitatīvas izglītības nodrošināšanā Skolā.

13. Veidot vienotu pedagoģisko pozīciju pedagoģiskā procesa satura pamatjautājumos.

14. Apspriest pedagoģiskā procesa organizāciju un vadību, Skolas pedagogu labāko pieredzi.

15. Rosināt, veicināt un atbalstīt pedagogu radošo darbību.

16. Piedalīties Skolas attīstības plāna veidošanā, izstrādāt priekšlikumus mācību, audzināšanas un attīstības uzdevumu risināšanai.

IV. Pedagoģiskās padomes funkcijas

17. Pedagoģiskā padome:

17.1. veic Skolas pedagoģiskā procesa analīzi;

17.2. piedalās Skolas iekšējo normatīvo dokumentu izstrādē;

17.3. sniedz priekšlikumus Skolas attīstībai;

17.4. piedalās Skolas darba plānu veidošanā;

17.5. sniedz priekšlikumus Skolas vadībai par Skolas darba uzlabošanu, pedagogu apbalvošanu u.c. jautājumos;

17.6. sniedz priekšlikumus par izglītojamo apbalvošanu vai sodīšanu;

17.7. sniedz priekšlikumus Skolas direktoram par pēcpārbaudījumu organizēšanu izglītojamajiem;

17.8. sniedz priekšlikumus Skolas direktoram par pilngadīgu izglītojamo atskaitīšanu no pedagoģiskās korekcijas vai pamatizglītības programmām;

17.9. sniedz priekšlikumus Skolas direktoram par izglītojamo atskaitīšanu no vispārējās vidējās izglītības programmām;

17.10. ierosina pedagoģiskās un / vai sociālās korekcijas programmu uzsākšanu Skolā;

17.11. ierosina izmaiņas Skolas īstenotajās izglītības programmās;

17.12. izskata citus ar mācību un pedagoģisko darbu saistītus jautājumus.

V. Pedagoģiskās padomes lēmumi
18. PP lēmumus pieņem ar vienkāršu balsu vairākumu. Ja balsis dalās vienādi, izšķirošā ir Skolas direktora balss.

19. PP lēmumiem ir ieteikuma raksturs, ja likumdošanas aktos vai šajā reglamentā nav noteikts citādi. 

20. PP lēmumi stājas spēkā un ir obligāti izpildāmi, ja Skolas direktors tos ir apstiprinājis ar rīkojumu.

VI. Pedagoģiskās padomes locekļu pienākumi un tiesības

21. Pedagoģiskās padomes locekļu pienākumi ir:

21.1. aktīvi iesaistīties PP sēžu sagatavošanā un piedalīties to norisē;

21.2. informēt PP par esošām risināmām problēmām izglītojamo attīstībā, mācību un audzināšanas darbā, atklāti paužot savu viedokli par problēmām mācību un audzināšanas darbā;

21.3. sekot novitātēm pedagoģijā, psiholoģijā un metodikā, tās izmantot un aktualizēt darbībā;

21.4. aktīvi atbalstīt Skolas vadības darbību PP pieņemto lēmumu izpildē.

22. Pedagoģiskās padomes locekļiem ir tiesības:

22.1. saņemt nepieciešamo informāciju no Skolas vadības, klašu audzinātājiem, izglītojamo atbalsta personāla PP sēžu sagatavošanas procesā;

22.2. aktīvi iesaistīties PP sēžu sagatavošanā un piedalīties to norisē;

22.3. informēt PP par esošām risināmām problēmām izglītojamo attīstībā, mācību un audzināšanas darbā, atklāti paužot savu viedokli par problēmām mācību un audzināšanas darbā;

22.4. saņemt informāciju par PP lēmumu izpildi.

VII. Noslēguma jautājumi
23. Šis reglaments stājas spēkā 2009.gada 1.septembrī.

24. Atzīt par spēku zaudējušu 2007.gada 7.jūnijā apstiprināto Tukuma Vakara un neklātienes vidusskolas Pedagoģiskās padomes reglamentu.

